Išlikimo žaidimas (žanras)

Išlikimo žaidimas – kompiuterinių veiksmo žaidimų požanris, orientuotas į išgyvenimą, dažniausiai atvirame pasaulyje. Plačiai žaidžiamas tiek vieno žaidėjo režime, tiek tinkle (online).

Tokiems žaidimams labai būdinga dinamiškai kintanti aplinka, siekianti apsunkinti išgyvenimo sąlygas, todėl žaidėjas priverstas nuolatos atidžiai stebėti gyvybės taškus, alkį, troškulį ir panašius rodiklius – priešingu atveju valdomas personažas po truputį nyksta akyse, sutrinka judėjimas ir anksčiau ar vėliau tai priveda prie jo mirties. Šalia to iškyla ir kiti potencialūs pavojai, pvz., priešiškos būtybės, žaidimo sugeneruoti veikėjai (NPC) ir jų paspęsti spąstai ar kiti žaidėjai, jei žaidžiama tinkle. Paprastai gali tekti rinkti tam tikrus resursus, norint pasiekti aukštesnį pragyvenimo lygį bei kaupti medžiagas, statytis bazes ar paprasčiausius namus su pastoge. Didelė dalis šių žaidimų neturi galutinio tikslo, todėl progresas iš esmės vyksta be paliovos.

Populiariausių žaidimų šiame žanre pavyzdžiai yra „Minecraft“, „DayZ“, „Don't Starve“, „Terraria“ ir kiti.

 Pagrindiniai bruožai 
Skirtingai nuo įprastų veiksmo ar nuotykių žanro žaidimų, svarbiausia ašis išlikimo žaidimuose, kaip ir pavadinimas sufleruoja, yra atkaklus bandymas išgyventi tam tikromis sąlygomis. Žaidėjas siekia patenkinti bent kelis skirtingus poreikius, nuo kurių priklauso jo gyvybė.„Virtual Selection: The Rise of the Survival Game“ – IGN. Kiekviename žaidime personažas gali turėti skirtingus poreikius. Jeigu pasaulį kamuoja zombių apokalipsė, tikėtina, kad atsiranda dideli šansai būti infekuotam, o kitur galbūt įmanoma susirgti kokia nors liga, kas gali nulemti personažo sveikatą.„Dungeon crawler or looter shooter? Nine video game genres explained“ – The Guardian. Žaidimo pradžia beveik visais atvejais būna skurdi – žaidėjas neturi nei maisto, nei įrankių, nei kitų elementarių resursų. Kartais suteikiamos pamatinės priemonės, tarp kurių gali būti kompasas, prožektorius ar panašios smulkmenos. Pasaulis būna iš anksto arba procedūriniu būdu sugeneruojamas. Pastarasis suteikia daugiau įvairovės ir netikėtų scenarijų.

Bent jau pradžioje, išgyvenimui reikalingi daiktai nėra savaiminiai ar aptinkami tiesiog lygioje vietoje. Tyrinėjant žemėlapį ieškoma įvairių resursų, nuo medienos iki sudedamųjų ginklo dalių ar elektronikos. Kai kurie resursai lengvai atsinaujina, tarkime, reguliariai auginami medžiai ar grūdai.„Dying Light and the survival renaissance“ – VG247. Standartiškai šiuose žaidimuose būna integruota pasigaminimo sistema (angl. crafting), leidžianti iš skirtingų atrastų medžiagų pačiam susikonstruoti reikalingą daiktą, o taip pat jį išrinkti dalimis (angl. dismantle). Sistema, be to, stipriai išpopuliarėjo ir paplito kituose žanruose. Žaidimo pradžioje ne visada dėvimi rūbai, juos taip pat gali tekti pasisiūti. Kartais oro sąlygos ir temperatūra daro tiesioginę įtaką fizinei būsenai, todėl rūbai įgyja didelę reikšmę. Ilgainiui progresuojant atsiveria platesnis galimybių laukas, žaidėjas vis sutinka priešiškai arba draugiškai nusiteikusių veikėjų, iš kurių gali gauti pilnos sudėties daiktų (pvz., ginklų, rūbų, maisto) ar jų dalių. Nevisi žaidimai būna vienodo sudėtingumo lygio, vieni siekia sukurti kiek įmanoma atšiauresnę atmosferą, tuo tarpu kiti išgyvenimo elementus įneša tik kaip žaidimą praturtinantį svertą.

 Daugelio žaidėjų režimas 
Bene vienas svarbiausių išlikimo žaidimų aspektų yra platus ir atviras pasaulis, neretai keičiantis savo kraštovaizdį dėl aplinkinių įtakos. Turėdamos galvoje šį privalumą, pastaruoju metu kompanijos ėmė dažniau leisti žaidimus, pritaikytus daugelio žaidėjų režimui (angl. multiplayer). Verta paminėti, kad tokiu būdu leidėjai gali sau užtikrinti sklandesnį pajamų augimą, išleidžiant papildomą turinį, pvz., personažo ar kitų daiktų vizualiniai pakeitimai. Kadangi žaidėjų skaičius serveriuose gali būti nepastovus, net ir žaidžiant tinkle, išlieka tie patys pavojai, užklumpantys ir vieno žaidėjo režime (angl. singleplayer). Šis reiškinys vadinamas "PvE" (angl. Player vs Environment, t. y. "žaidėjas prieš aplinką"). Tačiau esant pakankamam žaidėjų skaičiui, žaidimo eiga virsta "PvP", reiškiantį "žaidėjas prieš žaidėją". Tai skatina vadovautis kiek kitokiomis taisyklėmis, nei žaidžiant vienam ir verčiau ieškoti sąjungininkų, burtis į grupuotes, statytis bendras bazes.„Rust, H1Z1, and the emerging 'survival MMO' genre“ – Engadget. 

 Šaltiniai 

Kategorija:Žaidimų žanrai